b'\n_START_ARTICLE_\nIlmari Honkanen\n_START_PARAGRAPH_\nIlmari Kalervo Honkanen (25. joulukuuta 1909 Loimaa \xe2\x80\x93 8. lokakuuta 1987 Naantali) oli kaukopartiomies ja Mannerheim-ristin ritari n:o 50. Sodan j\xc3\xa4lkeen Honkanen toimi Vakuutusyhti\xc3\xb6 Sammossa, viimeiseksi apulaisjohtajana, josta teht\xc3\xa4v\xc3\xa4st\xc3\xa4 j\xc3\xa4i el\xc3\xa4kkeelle vuonna 1969.\n_START_SECTION_\nNuoruusvuodet: urheilua, opiskelua ja j\xc3\xa4rjest\xc3\xb6toimintaa\n_START_PARAGRAPH_\nIlmari Honkanen valmistui ylioppilaaksi vuonna 1930, Turun suomalaisesta yhteiskoulusta. Honkasen yliopisto-opintoihin sis\xc3\xa4ltyi luonnontieteit\xc3\xa4, mutta my\xc3\xb6hemmin h\xc3\xa4n suoritti kauppakorkeakoulussa ekonomin tutkinnon vuonna 1935._NEWLINE_Urheilulajeista Honkasta kiinnostivat j\xc3\xa4\xc3\xa4kiekko ja pes\xc3\xa4pallo. Honkanen kuului sek\xc3\xa4 Suomen pes\xc3\xa4palloliiton ett\xc3\xa4 Suomen j\xc3\xa4\xc3\xa4kiekkoliiton johtokuntiin.\n_START_SECTION_\nHallintoteht\xc3\xa4vist\xc3\xa4 kaukopartioon\n_START_PARAGRAPH_\nTalvisodan aikana Honkanen oli sotilasarvoltaan alikersantti ja palveli Helsingiss\xc3\xa4 materiaalitoimiston p\xc3\xa4\xc3\xa4llikk\xc3\xb6n\xc3\xa4, josta siirtyi jalkav\xc3\xa4en koulutuskeskukseen. _NEWLINE_Honkanen ei ollut asevelvollisena p\xc3\xa4\xc3\xa4ssyt reserviupseerikouluun. H\xc3\xa4n hakeutui vapaaehtoisena reserviupseerikoulun niin sanotulle sotakurssille numero 1. Tullessaan lomautetuksi toukokuussa 1940 h\xc3\xa4n oli sotilasarvoltaan v\xc3\xa4nrikki. My\xc3\xb6s P\xc3\xa4\xc3\xa4majan tiedusteluosaston Kajaanin alatoimiston eli Osasto Marttinaan Honkanen meni vapaaehtoisena ja osallistui v\xc3\xa4lirauhan aikana j\xc3\xa4rjestettyyn sissikoulutukseen.\n_START_SECTION_\nSodan j\xc3\xa4lkeen\n_START_PARAGRAPH_\nHonkanen kotiutettiin reservin kapteenina 12. marraskuuta 1944. Viimeiseksi j\xc3\xa4\xc3\xa4neell\xc3\xa4 partiomatkallaan h\xc3\xa4n sairastui vakavasti ja h\xc3\xa4net noudettiin Suomeen huoltolennolla._NEWLINE_Tammikuussa 1945 Honkanen aloitti siviility\xc3\xb6t konttorip\xc3\xa4\xc3\xa4llikk\xc3\xb6n\xc3\xa4 vakuutusyhti\xc3\xb6 Sammossa Turussa..'